Så snart Lars Løkke Rasmussen og Ulla Tørnæs fremlagde deres plan om at skære i SU’en, blev der skudt gang i en voldsom debat i hele landet. Men det er ikke en fri og levende folkelig debat.

Det er en debat, der er nøje tilrettelagt og udfolder sig som et forudsigeligt skuespil med alt for kendte roller på den borgerlige scene. Den er gennemsyret af framing, priming og andre teknikker, der har til formål at manipulere og skræmme befolkningen til at skifte holdning til et område forud for lanceringen af massive nedskæringer.

Faktisk kunne man forudse, hvornår SU-debatten ville bryde løs, hvis man fulgte godt med i dagene op til tirsdag 30. august, da regeringens 2025-plan blev fremlagt. Her foldede en perlerække af Venstres tunge venner med magtfulde bestyrelsesposter og rig adgang til analysekraft og til ukritisk mediebevågenhed sig ud.